**Ministru kabineta noteikumu projekta „Noteikumi par valsts akciju sabiedrības „Starptautiskā lidosta „Rīga”” lidlaukā sniegto pakalpojumu maksu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par aviāciju” 28.panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | VAS “Starptautiskā lidosta „Rīga”” (turpmāk tekstā – lidosta “Rīga”) ir lielākais starptautiskās aviācijas uzņēmums Baltijā un ir šī reģiona galvenais gaisa satiksmes centrs, kas nodrošina regulāru pasažieru satiksmi, kravas un pasta pārvadāšanu ar civilās aviācijas gaisa kuģiem uz Eiropas un citām pasaules valstu pilsētām.  Saskaņā ar 2013. gada 23. aprīļa Ministru kabineta noteikumu Nr. 210 “Noteikumi par valsts akciju sabiedrības „Starptautiskā lidosta „Rīga”” lidlaukā sniegto pakalpojumu maksu” (turpmāk tekstā – MK noteikumi Nr.210) 4. punktu, lidosta “Rīga” pārvadātājiem ir noteikusi šādas diferencētās maksas:   * Maksa, ja ir pasažieru pieaugums salīdzinot ar iepriekšējo gadu (1,55 *euro* par katru kalendārā gadā izlidojušo papildus pasažieri); * Jaunajiem galamērķiem (lidojumiem līdz 3500 km (mērot īsāko attālumu) – pirmajā gadā 0,31 *euro*, otrajā gadā 1,25 *euro*, trešajā gadā 2,19 *euro*); * Jaunajiem galamērķiem (lidojumiem tālāk par 3500 km (mērot īsāko attālumu) – pirmajā gadā nepiemēro, otrajā gadā 0,94 *euro*, trešajā gadā 1,55 *euro*).   Lai vecinātu ilgtspējīgu pasažiera pieaugumu tendenci un saglabātu konkurētspējīgu tarifu politiku, Lidosta ir pārskatījusi veicamās darbības atbilstoši 2015-2036 perioda izveidotam Biznesa plānam, kas paredzēja pakāpenisku lidlaukā sniegto pakalpojumu maksu pieaugumu no 2017.gada. Ņemot vērā faktu, ka Lidosta kopš 2015.gada pārsniedz Biznesa plānā plānoto pasažieru apjomu, sasniedzot augstāku pasažieru skaitu, kā arī vēlas turpmāk veicināt pasažieru skaita pieaugumu, 2016.gadā ir pieņemts lēmums vidējā termiņā nepalielināt lidlaukā sniegto pakalpojumu maksas, saglabājot tās kā vienas no konkurētspējīgākām Baltijas valstīs. Gaisa pārvadātāji ir pauduši atbalstu Lidostas lēmumam, jo konkurētspējīgas Lidostas pamata maksas ir būtisks nosacījums ilgtspējīgai gaisa pārvadājumu attīstīšanai. Lidosta līdz šim ir bijusi spējīga gaisa pārvadātājiem piedāvāt vienas no zemākajām lidostu maksām Eiropā. Ņemot vērā pēdējo gadu Lidostas pasažieru skaita izaugsmi, šāda maksu stratēģija ir veicinājusi Lidostas attīstību.  Piemērojot diferencētās maksas kopš 2013.gada 16.aprīļa, Lidosta ir secinājusi, ka diferencēto maksu modelis nav bijis būtiskākais faktors gaisa pārvadātāju lēmumu pieņemšanā attiecībā uz maršrutu attīstību. To apliecina 2015. gada 12. novembrī notikušais Lidostas lietotāju komitejas balsojums t.sk., balsojums par diferencēto maksu izmaiņām (ieskaitot diferencētās maksas par pasažieru un publisko uzgaidāmo telpu un gaiteņu, kā arī citas pasažieru apkalpošanai nepieciešamās pasažieru termināļu infrastruktūras izmantošanu, ja attiecīgajam pārvadātājam no lidostas "Rīga" izlidojušo pasažieru skaits kalendāra gadā ir lielāks par iepriekšējā kalendāra gadā izlidojušo pasažieru skaitu un iepriekšējā kalendāra gadā tas nav bijis mazāks par vienu tūkstoti, maksa ir 1,55 euro par katru pasažieri, kas pārsniedz iepriekšējā kalendāra gadā pārvadāto pasažieru skaitu, atcelšanu)., Lidostas balsstiesīgie lietotāji (gaisa pārvadātāji) ar balsu vairākumu ir nobalsojuši par izmaiņām diferencētajās maksās, secinot, ka galvenie pamatnosacījumi sekmīgai maršrutu attīstībai ir tirgus lielums, pieprasījums un zems pamattarifu līmenis. Lidosta ir saskaņojusi ar gaisa pārvadātājiem šobrīd spēkā esošo diferencēto maksu atcelšanu 2017.gadā aizstāt ar galamērķa mārketinga līdzfinansējumu (trīspusējs sadarbības modelis – lidosta, aviopārvadātājs, galamērķa mārketinga organizācija), kas paredzēts Rīgas un Latvijas kā galamērķa popularizēšanai ārvalstīs un tādējādi ienākošā tūrisma attīstīšanai un, uz kuru, uz doto brīdi, ir pieteikušies pieci pasažieru gaisa pārvadātāji. Likuma “Par aviāciju” 28.panta ceturtajā daļā ir noteikts, ka maksas, ko nenosaka likuma “Par aviāciju” minētā panta trešajā daļā minētajos Ministru kabineta noteikumos, nosaka attiecīgā pakalpojuma sniedzējs.  Attiecībā uz diferencētām maksām par lidojumiem, kas tālāki par 3500 km, līdz šim nav kvalificējies neviens gaisa pārvadātājs. Savukārt, diferencētajām maksām lidojumiem jaunā virzienā līdz 3500 km bija kvalificējušies trīs gaisa pārvadātāji – kopsummā izveidojot septiņus galamērķus, no kuriem trijos virzienos lidojumi ir pārtraukti nenolidojot trīs gadu periodu. Minētais galamērķu skaits skaidri norāda uz diferencēto maksu nepietiekamu efektivitāti, kas arī atspoguļojās Lidostas lietotāju balsojumā atcelt daļu no diferencētām maksām, ieskaitot jauno galamērķu līdz 3500 km maksu, lai saglabātu pamattarifus, kas gaisa pārvadātājiem ir ievērojami būtiskāk. Tālsatiksmes lidojumu attīstība ir viens no Lidostas stratēģiskajiem mērķiem, kas nostiprināts arī Lidostas Biznesa plānā.   Sakarā ar to, lai veicinātu šādu lidojumu attīstību (šobrīd no Lidostas tālsatiksmes lidojumi tiek veikti tikai uz Ņujorku, ASV), tika pārskatīti kvalifikācijas nosacījumi diferencētajai maksai tālsatiksmes lidojumiem, paredzot diferencētu maksu lidojumiem, kas tiek izpildīti vismaz vienu reizi nedēļā iepriekšējo divu reižu vietā, kā arī zemākas maksas par katru izlidojušo pasažieri trīs gadu periodā no lidojumu uzsākšanas maršrutiem, kas ir tālāki par 4200 km. Šie nosacījumi Lidostai nenesīs zaudējumus, jo ļaus gūt papildus ienākumus no citiem Lidostas pakalpojumiem kā, piemēram, pacelšanās-nolaišanās, drošības nodrošināšanas, kā arī neaviācijas ienākumus no katra jaunā pasažiera, kurš tiks iegūts, pateicoties jaunajiem tālsatiksmes lidojumiem.  Lidosta apzinās, ka šāds diferencēto maksu modelis viens pats nespēs nodrošināt strauju tālsatiksmes lidojumu attīstību, tāpēc to ir plānots piedāvāt aviopārvadātājiem kombinācijā ar jau minēto mārketinga atbalstu, kas nodrošinās zemākus sākotnējos ieguldījumus aviopārvadātājiem, uzsākot tālsatiksmes lidojumus.  Tāpēc ir nepieciešams, neskarot pamatmaksu apmēru, pārskatīt Ministru kabineta noteikumos Nr.210 noteiktās diferencētās maksas un to piemērošanas kārtību.  Saskaņā ar 2009.gada 3.februāra Ministru kabineta noteikumu Nr.108 “Normatīvo aktu projektu sagatavošanas noteikumi” 140.punktā noteikto Ministru kabineta grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Ievērojot minēto, tika sagatavots jauns noteikumu projektu (turpmāk tekstā – Noteikumu projekts).  Izmainot diferencēto maksu piemērošanas gadījumus, tiek mainīta diferencēto maksu iekasēšanas kārtība.  Noteikumu projekts paredz precizējumu maksas par gaisa kuģu pacelšanos un nosēšanos aprēķināšanā.  Lai novērstu gaisa pārvadātāju parādu uzkrājumu pret lidostu “Rīga” veidošanos, Noteikumu projektā ir ietverts nosacījums, noteikumos paredzētās diferencētās maksas piemēro, ja uz kredītrēķinu aprēķināšanas un izsniegšanas brīdi, pārvadātājam nav parādsaistības pret lidostu “Rīga”.  Noteikumu projekts paredz gadījumus, kad lidojumi ir atbrīvoti no noteikumu projektā minētajām maksām.  Noteikumu projekta 7.punkts, kas nosaka atbrīvojumus no Noteikumu projekta maksām, un tam sekojoši apakšpunkti 7.1., 7.2. un 7.3., attiecas uz visiem lidojumiem ar gaisa kuģi, kuri veic minētajos apakšpunktos uzdotos lidojumus, un, proti:   * speciālie lidojumi, kuru vienīgais mērķis ir oficiālā norīkojumā pārvadāt valdošo monarhu un viņa tiešos ģimenes locekļus, valsts vadītājus, valdību vadītājus un valdību ministrus; * lidojumi, kas paredzēti meklēšanas un glābšanas darbiem pēc kompetenta aviācijas meklēšanas un glābšanas dienesta rīkojuma; * lidojumi, kuri 1944.gada 7.decembra Konvencijas par starptautisko civilo aviāciju 3.panta izpratnē pilda militārā, muitas vai policijas dienesta funkcijas.   Ņemot vērā spēkā esošo diferencēto maksu kārtību un, konkrēti, jauno lidojumu virzienu uzsākšanu (4.2. un 4.2.2. apakšpunkti spēkā esošajos MK noteikumos Nr.210), kas paredz diferencēto maksu piemērošanu trīs gadu periodā. Attiecīgi, ja kāds pārvadātājs līdz Noteikumu projekta spēkā stāšanās brīdim kvalificēsies lidojumiem tālākiem par 3500 km, tiek nodrošināts tiesiskās paļāvības princips, kā arī labas prakses princips saskaņā ar Starptautiskās civilās aviācijas organizācijas lidostas maksu politiku (2012.gada izdevums) 1. Nodaļas 9. un 10. punktiem.  Atbilstoši minētajam Noteikumu projektā ir paredzēti pārejas noteikumi, lai nodrošinātu uzņemto saistību izpildi, ko lidosta “Rīga” ir uzņēmusies saskaņā ar Ministru kabineta noteikumos Nr.210 noteikto. |
| 3. | Projekta izstrādē iesaistītās institūcijas | Lidosta “Rīga”, valsts aģentūra “Civilās aviācijas aģentūra” un Satiksmes ministrija. |
| 4. | Cita informācija | Noteikumu projekts ir izstrādāts saskaņā ar Ministru kabineta 2011.gada 5.jūlija noteikumiem Nr. 540 „Lidlaukā sniegto pakalpojumu maksas noteikšanas un mainīšanas kārtība” 7.punktā minētajiem atbilstīguma, caurskatāmības, tiesiskās vienlīdzības un taisnīguma principiem.  Mainot diferencētās lidostas “Rīga” pakalpojumu maksas, tiek ievērotas Ministru kabineta 2011.gada 5.jūlija noteikumu Nr. 540 „Lidlaukā sniegto pakalpojumu maksas noteikšanas un mainīšanas kārtība” (turpmāk - Ministru kabineta noteikumi Nr. 540) 8., 9. un 16.punkta prasības.  Lidlaukā sniegto pakalpojumu maksas tiek diferencētas saskaņā ar Ministru kabineta noteikumos Nr. 540 noteiktiem principiem, ar mērķi ilgtermiņā orientēties uz mērķtiecīgu mārketinga politiku stratēģiskajos prioritārajos tirgos, tostarp nodrošinot savienojumus ar galvenajiem ekonomiskajiem centriem citās valstīs, kā arī virzību jaunajos tirgos, kas veicinātu valsts starpkontinentālos savienojumus. Starpkontinentālie savienojumi veicinās pasažieru ikgadējās plūsmas pieaugumu, kas palielinātu Lidostas ienākumus, kas līdz ar to ir uzskatāms par objektīvu un pārredzamu kritēriju un saskan ar tiesību aktos pieļaujamo pamatojumu maksu diferencēšanai.  Izstrādājot jaunus MK noteikumus, ir ņemtas vērā arī Ministru kabineta noteikumu Nr. 540 „Lidlaukā sniegto pakalpojumu maksas noteikšanas un mainīšanas kārtība” 9.,12. – 17., 19. un 20.punktās noteiktās prasības.  Saskaņā ar Eiropas Komisijas 2014.gada 4.aprīļa paziņojumu “Pamatnostādnes par valsts atbalstu lidostām un aviokompānijām” 62. punktu Komisija uzskata, ka cenu diferenciācija ir darījumdarbības standarta prakse, ja tā atbilst visiem attiecīgajiem konkurences jomas un nozaru tiesību aktiem (..)”  Papildus minētajam, balstoties uz Eiropas Parlamenta un Padomes 2009.gada 11.marta Direktīvas 2009/12/EK par lidostas maksām 10.pantu un tās pārņemtajām tiesību normām, kuras ir iekļautas 2011.gada 5.jūlija Ministru kabineta noteikumos nr.540 par “Lidlaukā sniegto pakalpojumu maksas noteikšanas un mainīšanas kārtība” 8.punktu lidostu maksas, maksu diferenciācija ir standartprakse, kura tiek izmantota vairākumā Eiropas Savienības lidostu. Ikvienam gaisa pārvadātājam ir vienādas iespējas un nosacījumi, kurus izpildot tie var kvalificēties diferencētajām maksām.  Noteikumu projekts neparedz atsevišķu līgumu noslēgšanu ar konkrētiem gaisa pārvadātājiem, kur šādos gadījumos ir jāpielieto tirgus ekonomikas dalībnieka kritēriju, jo šādu vienošanos noslēgšana maina nosacījumus vienam gaisa pārvadātājam attiecībā pret pārējiem gaisa pārvadātājiem, kuri tiek apkalpoti Lidostā. Noteikuma projekta ietvaros šādi līgumi un vienošanās nav paredzēti.  Tā kā maksas diferencēšanu lidosta “Rīga” ir tiesīga noteikt brīvi, ievērojot Ministru kabineta noteikumos Nr. 540 noteikto kārtību, lidosta “Rīga”, ieviešot maksu diferencēšanu, darbojas kā privātais ieguldītājs brīvajā tirgū, jo maksu diferencēšana tiek veikta saskaņā ar noteikumiem, kas ir pieņemami privātajam ieguldītājam tirgus ekonomikas apstākļos bez jebkāda valsts atbalsta iejaukšanās. Lai arī lidosta “Rīga” ir valsts akciju sabiedrība, tās rīcība nav kvalificējama kā valsts varas īstenošana. Ņemot vērā, ka lidosta “Rīga” rīkojas saimnieciskās darbības attīstības ietvaros, maksu diferencēšana nav uzskatāma par valsts ieviestu pasākumu, kas jāīsteno lidostai “Rīga”, bet ir lidostas “Rīga” iniciatīva, kas ir saskaņota ar tirgus dalībniekiem.  Līdz ar to Noteikumu projektā ietvertā maksu diferencēšana neatbilst valsts atbalsta pazīmēm, par ko būtu jāziņo Eiropas Komisijai. |
|  |  |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Gaisa pārvadātāji, kas veic lidojumus uz un no lidostas „Rīga”. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka lidosta “Rīga” neveic izmaiņas lidlaukā sniegto pakalpojumu pamatmaksās, bet gan maina to diferencēšanas sistēmu, atceļot jaunu lidojumu virzienu uzsākšanas un pasažieru skaita pieauguma maksu diferenciāciju, kā arī ierosina izmaiņas maksu diferenciācijā jaunu tālsatiksmes virzienu uzsākšanā, konsultācijas ar Lidostas lietotājiem ir notikušas vienīgi par minēto diferencēto maksu atcelšanu un nosacījumiem, saskaņā ar kuriem maksas diferencējamas.  2015.gada 23.septembrī lidosta “Rīga” ir elektroniski nosūtījusi vēstuli Lidostas lietotājiem ar uzaicinājumu uz lietotāju konsultāciju sarunām 2015.gada 12.novembrī.  Paziņojums par līdzdalības iespējām tiesību akta izstrādes procesā 2016.gada 23.augustā ievietots Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Konsultācijas ir notikušas ar lidostas “Rīga” lietotājiem un valsts aģentūru “Civilās aviācijas aģentūra”.  Sabiedrībai ir dota iespēja sniegt viedokli par Noteikumu projektu tā izstrādes stadijā. |
| 3. | Sabiedrības līdzdalības rezultāti | Lidostas “Rīga” balsstiesīgie lietotāji ar vienkāršu balsu vairākumu ir nobalsojuši par izmaiņām diferencētajās maksās.  Valsts aģentūra “Civilās aviācijas aģentūra” ir izvērtējusi ierosinātās izmaiņas diferencētajās maksās un saskaņoja tās.  Projekta izstrādes procesā no sabiedrības pārstāvjiem iebildumi un priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Lidosta „Rīga”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Satiksmes ministrs U. Augulis

Vīza:

Valsts sekretārs K.Ozoliņš

10.01.2017 09:00

1857

A.Tauriņš

67207893

A.Taurins2@riga-airport.com

Jansone

67028258

zanete.jansone@sam.gov.lv